Sebastian Brant

Bardd Almaenig yn yr ieithoedd Almaeneg a Lladin a dyneiddiwr yng nghyfnod y Dadeni Dysg oedd Sebastian Brant (1457 – 10 Mai 1521) sydd yn nodedig am ei gerdd Das Narrenschiff (1494).

Ganed yn Strasbwrg, un o ddinasoedd rhydd yr Ymerodraeth Lân Rufeinig. Astudiodd y celfyddydau breiniol ym Mhrifysgol Basel, a derbyniodd ei radd baglor ym 1477 cyn ennill doethuriaeth yn y gyfraith ym 1489. Addysgodd yno o 1484 i 1500 ac ym 1496 derbyniodd gadair athro yn y gyfraith sifil a'r gyfraith ganonaidd.Charles G. Nauert, Historical Dictionary of the Renaissance (Lanham, Maryland: The Scarecrow Press, 2004), t. 47. Gweithiodd hefyd yn olygydd i sawl argraffwr yn ninas Basel, gan gynnwys Johann Amerbach.

Ym 1494 cyhoeddwyd ei gampwaith, y gerdd alegorïaidd hir Das Narrenschiff, gyda darluniadau gan Albrecht Dürer. Adrodda'r gerdd hanesion ar long sydd yn cludo mwy na chant o bobl i wlad Narragonia, paradwys y ffyliaid. Dychan ydyw ar gymdeithas yr oes, yn enwedig yr Eglwys Babyddol. Cafodd ei gyfieithu i Ladin, Isel Almaeneg, Iseldireg, Ffrangeg, a Saesneg ac roedd yn boblogaidd ar draws Ewrop. Hwn oedd y cyhoeddiad mwyaf boblogaidd yn yr Almaeneg nes Die Leiden des jungen Werthers (1774) gan Goethe. Ym 1498 cyhoeddodd Brant gasgliad o gerddi Lladin, ac ysgrifennodd hefyd weithiau ar bynciau'r gyfraith, crefydd, a gwleidyddiaeth, ac addasiadau o wirebau moesol Publius Valerius Cato a Freidank.

Wedi i Basel ymuno â Chydffederasiwn y Swistir, symudodd Brant yn ôl i Strasbwrg ym 1501, ac yno gweithiodd yn gynghorwr cyfreithiol i lywodraeth y ddinas. Ym 1503 fe'i penodwyd yn ysgrifennydd dinesig, ac yn ddiweddarach fe'i penodwyd yn gynghorwr ymerodrol a breiniarll gan Maximilian I, Ymerawdwr Glân Rhufeinig, a gwasanaethodd ar sawl cenhadaeth ddiplomyddol.

 Cyfeiriadau 

Categori:Genedigaethau 1457
Categori:Marwolaethau 1521
Categori:Beirdd y 15fed ganrif o'r Almaen
Categori:Beirdd yr 16eg ganrif o'r Almaen
Categori:Beirdd Almaeneg o'r Almaen
Categori:Beirdd dychanol o'r Almaen
Categori:Beirdd Lladin o'r Almaen
Categori:Dyneiddwyr y Dadeni
Categori:Llenorion Almaeneg y Dadeni
Categori:Llenorion Lladin y Dadeni
Categori:Pobl a aned yn Strasbwrg
Categori:Pobl o'r Ymerodraeth Lân Rufeinig
Categori:Pobl fu farw yn Strasbwrg